
הכנסת העשרים
מושב שלישי
<פרוטוקול מס' 530>
מישיבת ועדת הכספים
יום שני, ה' בכסלו התשע"ז (05 בדצמבר 2016), שעה 9:30
<סדר היום:>
<הליך בחירת בעלי תפקידים בכירים בכנסת באמצעות ועדות איתור, על פי סעיף 41 לחוק שירות המדינה (מינויים), התשי"ט-1959 – בקשת מנכ"ל הכנסת מר אלברט סחרוביץ>
נכחו:

<חברי הוועדה:> 
משה גפני – היו"ר
נאוה בוקר

דוד ביטן

איתן ברושי

מכלוף מיקי זוהר

אחמד טיבי

מנואל טרכטנברג

מיקי לוי

עודד פורר

מיקי רוזנטל
חברי הכנסת:
אכרם חסון
נורית קורן
<מוזמנים:> 
מנכ"ל הכנסת אלברט סחרוביץ
היועץ המשפטי לכנסת איל ינון
	שמוליק חזקיה
	–
	מנהל חטיבת המידע, הכנסת

	דן עמר
	–
	מנהל חטיבת התפעול, הכנסת

	לבנה כהן
	–
	סגנית ראש אגף בכיר משאבי אנוש, הכנסת

	יותם יקיר
	–
	ראש אגף בכיר תקשורת ודוברות, הכנסת

	הודיה קין
	–
	יושבת-ראש ועד עובדי הכנסת

	יהודה תמר
	–
	מנהל מדור מיון, גיוס והשמה, אגף בכיר משאבי אנוש הכנסת

	
	
	


<ייעוץ משפטי: >
שגית אפיק
<מנהל/ת הוועדה:>
טמיר כהן
<רישום פרלמנטרי:>
ירון קוונשטוק
<הליך בחירת בעלי תפקידים בכירים בכנסת באמצעות ועדות איתור, על פי סעיף 41 לחוק שירות המדינה (מינויים), התשי"ט-1959 – בקשת מנכ"ל הכנסת מר אלברט סחרוביץ>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. קיימנו דיון על הליך בחירת בעלי תפקידים בכירים, בקשתו של מנכ"ל הכנסת, שביקש להקים ועדות איתור לכמה תפקידים בכירים, שהם בהנהלה. וביקשנו שמנכ"ל הכנסת והאנשים יישבו יחד עם ועד העובדים, ושינסו להגיע להסכמות. ואכן הגיעו להסכמות. ואני מבקש, אדוני המנכ"ל, אם תוכל לפרט את ההסכמות שהגעתם אליהן, ואני מברך על כך.
<מנכ"ל הכנסת אלברט סחרוביץ:>
בוקר טוב לכולם. אז ככה: אכן בעקבות הדיון שנערך פה לפני מספר שבועות, ועל-פי בקשת חברי הוועדה, ישבנו אני - -
<היו"ר משה גפני:>
גם היושב-ראש ביקש.
<מנכ"ל הכנסת אלברט סחרוביץ:>
- - חברי הוועדה ויושב-ראש הוועדה – בראש וראשונה יושב-ראש הוועדה – ישבתי עם ועד העובדים, ואכן הגענו להסכמות כדלקמן: מה שמובא היום לאישור חברי הוועדה זה ארבע משרות, שתיים מתוכן זה משרות שאינן מאוישות. המדובר במנהל חטיבה, זה מנהל חטיבה חדש, מנהל או מנהלת חטיבה לקשרים בין-לאומיים. והמשרה השנייה היא מנהל – כל מה שאני אומר בלשון זכר תקף לגבי נקבה – מנהל המוזיאון. שתי המשרות הנוספות, כמובן גם פה זה בהתייעצות עם הוועד, זה מנהל חטיבת תקשורת ויחסי ציבור, והמנמ"ר – מנהל אגף בכיר מערכות מידע.
מבחינתי, ואמרתי את זה גם פה בדיון הקודם, אין משמעות – הסתכלתי על כל שמונה המשרות שביקשתי אישור כמקשה אחת, אז לא היה מבחינתי משנה. שתי המשרות הנוספות שהזכרתי כמובן מאוישות. לא היה מבחינתי הבדל איזה שתי משרות נוספות, זו הייתה בקשה של הוועד וכיבדתי אותה.
אז ארבע המשרות שבאות לאישורכם, תיכף גם נגיע להרכב ולשיטה, מה שלא פורט גם בפעם הקודמת, איך זה יתבצע. בכך אני מקווה שאיענה לדאגות שנשמעו פה בקרב חלק מחברי הבית בדיון הקודם.
חשוב לי לציין בנוסף: לא זנחתי את שאיפתי ותקוותי להעביר את יתר חברי ההנהלה, יתר ארבע המשרות, אבל שוב, בעקבות הדיון שהיה עם הוועד, קיבלתי אותה. וגם יש פה היגיון מסוים, לבחון את התהליך, לראות איך זה. יכול להיות שגם אני ויתר חברי ההנהלה נגיע למסקנה שהכלי הזה הוא לא כזה מוצלח, ושיש מקום לשפר או לשקול דברים אחרים. אז מן הנכון באמת לבחון את זה, ואם נשתכנע שאכן הוא עומד בקנה אחד עם מה שאני אומר ויתר חברי ההנהלה חושבים, כמובן נעשה שוב בהידברות שוב עם הוועד, ננסה לשכנעו להביא את זה כאן לדיון נוסף על יתר המשרות.
בנוסף, התחייבתי בפני חברי הוועד, שמעבר לאותן שמונה משרות, כל משרה נוספת, שאם אראה לנכון שיש מקום להחיל עליה את הכלי שנקרא ועדת איתור, לא יובא לאישור ועדה זו אלא בהסכמת הוועד. רק בהסכמה. אני כמובן אנסה, אבל אם הוועד לא יסכים, אז זה לא יגיע לשולחן הזה.
יש להזכיר שגם תוקף, מבחינת תחולת האישור, מדובר על הכנסת ה-20. ובקשה מוועדת הכספים לאפשר ליו"ר הכנסת, שהוא נציב שירות עובדי הכנסת, להאריך את ההסכם הזה, את תחולתו, לכנסת ה-21, בהודעה מוקדמת גם לוועדה וגם לוועד. זהו בגדול מבחינתי.
<היו"ר משה גפני:>
תודה רבה. הודיה, יושבת-ראש הוועד, בבקשה. 

<הודיה קין:>
כן, תודה.

<היו"ר משה גפני:>
אגב, לפני שאת אומרת, אני רוצה להגיד משהו. פנו אלי, ופנו כנראה לעוד חברים בוועדה, וכנראה שפנו גם אליך, ממוזיאון הכנסת. יש שמה מי שעובדת, אני לא מכיר את העניין בכלל, זה לא משנה את ההחלטה שלי, אבל הייתה פה הצעה של להכניס לוועדת האיתור של מוזיאון הכנסת מישהו מחברי המועצה שם.
<מנכ"ל הכנסת אלברט סחרוביץ:>
אתה רוצה שאתייחס לזה עכשיו?
<היו"ר משה גפני:>
כן, בטח, בטח.

<מנכ"ל הכנסת אלברט סחרוביץ:>
אז בוא נגיד ככה: תיכף היועץ המשפטי יציג את השיטה ואת ההרכב של - - -

<היו"ר משה גפני:>
מה זה השיטה? השיטה הייתה בפעם הקודמת.

<מיקי לוי (יש עתיד):>
לא, של הוועדה.

<מנכ"ל הכנסת אלברט סחרוביץ:>
לא, לא, של הוועדה.

<מיקי לוי (יש עתיד):>
ועדת איתור הכוונה.
<מנכ"ל הכנסת אלברט סחרוביץ:>
לא הוצגה בפני – היא הוצגה בפני כל אחד מכם, שנחשפתם.

<היו"ר משה גפני:>
הוצגה.

<מנכ"ל הכנסת אלברט סחרוביץ:>
לא, לא הוצגה פה.
<מיקי לוי (יש עתיד):>
נכון, לא הוצגה פה.
<מנכ"ל הכנסת אלברט סחרוביץ:>
לא הוצגה, ויש מקום להציג אותה.

<היו"ר משה גפני:>
בסדר. מה אתה רוצה לדעת בזה? אגיד לך.
<מיקי לוי (יש עתיד):>
לא, תראה, אם החשש שלהם הוא חשש שווא, כאילו מהטיה פוליטית, אז בוא נשמע.
<היו"ר משה גפני:>
זה לא קשור - - - 
<מנכ"ל הכנסת אלברט סחרוביץ:>
לא, שאלת שאלה, זה כן קשור.
<היו"ר משה גפני:>
זו שאלה חשובה. אחרים גם שאלו, גם מיקי שאל הבוקר, גם אחרים.
<מנכ"ל הכנסת אלברט סחרוביץ:>
לא, מאה אחוז. אז אני יכול להגיד לכם שבאתי בדברים עם חברי המועצה שפנו – הופתעתי מאוד מכל הפנייה, דרך אגב, שמעתי עליה מהתקשורת.
<היו"ר משה גפני:>
אתה יכול אולי להסביר לי מה יש שמה? להסביר לנו. מה יש שמה?
<מנכ"ל הכנסת אלברט סחרוביץ:>
אז עוד פעם, להבדיל מהנושא של ועדות איתור, שזו החלטה שהייתה אצלי בהחלט מגובשת, אפשר לומר שמהיום הראשון שנכנסתי לתפקיד זה משהו שהיה חשוב לי להעביר, ועד העובדים יודע את זה, הנושא של מנהל המוזיאון – לא היה לי מושג מה קורה במוזיאון, לא הייתי מעורב בזה בתפקידי הקודם. מרגע שנכנסתי לתפקיד קיימתי פגישות עם כל הגורמים הרלוונטיים, ופה אחד, כולם בלי יוצא מהכלל אמרו שזה תהליך שצריך להתחיל, ויפה שעה אחת קודם. ואכן כך פעלתי. 

ויתירה מזה, במקרה של המשרה הזאת אני חושב שלא היה עוררין לחלוטין, שאם מדובר על משרה שמתאימה לוועדת איתור, זו המשרה הנוכחית, כי זה תפקיד מאוד ייחודי, למשהו מאוד ייחודי, שסביר להניח שלא יהיה בקרב עובדי הכנסת אפילו עובד או עובדת אחת שעומדים בדרישות. וזה בדיוק המקום להפעיל ועדת איתור.
עכשיו, לגבי הפנייה של חברי המועצה. אז נפגשתי איתם במסגרת פגישת היכרות לפני למעלה מחודשיים. חברי הוועדה אכן ביקשו הבהרות והסברים בדבר כוונתי לצאת למכרז ולהביא את המשרה הזאת לוועדת איתור. הסברתי להם. הם לא קיבלו את עמדתי. יותר מזה, התרשמתי שגם הם לא ממש פועלים משיקולים עניינים.
אתה יודע מה? זה אפילו טוב שהבאת לי את השאלה, ממש הרמת לי להנחתה פה. כשפעם קודמת, בישיבה הקודמת, הבאתי לכם את הדוגמה למה אני לא רוצה להביא את זה בחלקים, את המשרות האלה, ולהעביר את זה כמקשה אחת, אני זוכר את הדוגמה של הפעלת לובי לא בריא – זו בדיוק הדוגמה הזאת.
תבינו, חברי המועצה שקיבלו את תשובתי, לא מצאה חן בעיניהם התשובה. אמרתי להם: יש לכם זכות לפנות ליושב-ראש הכנסת, הוא בעצם הממונה, גם על-פי חוק, וגם הוא נציב שירות הכנסת. 

<מיקי לוי (יש עתיד):>
לפי הפרסומים בתקשורת פנו למבקר המדינה.
<מנכ"ל הכנסת אלברט סחרוביץ:>
לא, מיקי, שאלתם – תקשיב. נכון, הם פנו למבקר המדינה בלי לשבת עם יושב-ראש הכנסת, בלי להודיע לי וליושב-ראש שהם פונים למבקר המדינה.

<מיקי לוי (יש עתיד):>
זה לא יפה.

<מנכ"ל הכנסת אלברט סחרוביץ:>
זה לא עניין של לא יפה. דיברו שם על מינהל תקין, אז אני מציע לאותם חברים שילמדו מה זה מינהל תקין לפני שהם מרצים לי על מינהל תקין. אם שקלתי לפני זה – והיועץ המשפטי פה יושב לידי – אם שקלתי לפני זה לכלול אחד מהם בוועדה, התרשמתי שהם מוטים, שהם מונעים משיקולים לא ענייניים, וזו הסיבה - - -
<היו"ר משה גפני:>
ההליך הוא כזה – התשובה שלך היא לא מספקת.
<איתן ברושי (המחנה הציוני):>
והכול בגלל המוזיאון? אני רוצה להגיד משפט, שבישראל מסתבר שהוויכוח הכי גדול זה מה היה פה, זה לא מה יהיה פה. תמיד הוויכוח הכי גדול זה מה היה פה.
<היו"ר משה גפני:>
אני לא מכיר את זה. הטענה שלהם, שיש שמה אישה שעובדת, שהיא מנהלת מוזיאון.
<מנכ"ל הכנסת אלברט סחרוביץ:>
הרב גפני, האישה שעובדת היא פרויקטור, היא לא מנהלת מוזיאון.
<היו"ר משה גפני:>
שנייה. נכון. הם אומרים: כרגע אין בעיה. אז אם יעשו עכשיו ועדת איתור - - -

<מנכ"ל הכנסת אלברט סחרוביץ:>
אבל עם כל הכבוד, זה לא הסמכות שלהם, זה סמכות של המנכ"ל.
<היו"ר משה גפני:>
בסדר, שנייה. הטענה היא למה אתם הולכים לעשות את זה עכשיו, כשיש מישהי שהיא טובה, היא פרויקטורית, היא עושה את העבודה. ואז נשאלת השאלה: האם אפשר לפתור את הבעיה הזאת - - -
<מנכ"ל הכנסת אלברט סחרוביץ:>
אסביר לך קודם כול למה זה לא דיון לוועדה הזאת. למה הם פנו עכשיו למבקר המדינה, אפילו לא חיכו לפגישה עם היושב-ראש? בגלל הדיון פה. הרי יכולתי בכלל לצאת במכרז פנימי למשרה הזאת.

<היו"ר משה גפני:>
כן, זה אמרתי להם.

<מנכ"ל הכנסת אלברט סחרוביץ:>
לא הייתי צריך את אישור הוועדה.

<היו"ר משה גפני:>
נכון.

<מנכ"ל הכנסת אלברט סחרוביץ:>
נו, תודה רבה.

כל מה שאני חוזר ואומר: אני צריך את המשרה הזאת, אני חושב שזה נכון, והסכימו אתי גם ההנהלה וגם - - - שזו משרה - - -
<היו"ר משה גפני:>
אלברט, אני שואל אותך, אתה יכול לענות - - -
<מנכ"ל הכנסת אלברט סחרוביץ:>
אז אני עונה עוד פעם.

<היו"ר משה גפני:>
רגע.

<מנכ"ל הכנסת אלברט סחרוביץ:>
המשרה הזאת – החוק מדגיש שצריך מנהל מוזיאון.

<היו"ר משה גפני:>
הבנתי.

<מנכ"ל הכנסת אלברט סחרוביץ:>
אין מנהל מוזיאון.
<היו"ר משה גפני:>
בסדר. אמרתי להם שהיה אפשר לצאת למכרז ולגמור את העניין, ולא לעבור בכלל בוועדת הכספים. אני שואל אותך בנוסח מפא"י של פעם: האם, כדי לרצות אותם, אפשר להכניס - - -
<מנכ"ל הכנסת אלברט סחרוביץ:>
אני לא רוצה לרצות אותם, אני לא חושב שתפקידי הוא לרצות אותם.
<היו"ר משה גפני:>
בסדר, אני שואל אותך. תן לי רק - - - 

<מנכ"ל הכנסת אלברט סחרוביץ:>
האחריות שלי, הרב גפני.
<היו"ר משה גפני:>
האחריות שלך – אנחנו מקבלים אותה.
<מנכ"ל הכנסת אלברט סחרוביץ:>
תודה רבה.

<היו"ר משה גפני:>
אני שואל: האם בוועדת האיתור אפשר להוסיף איש מועצה?
<מנכ"ל הכנסת אלברט סחרוביץ:>
לא. חד-משמעית לא. אמרתי: הגעתי למסקנה, בעקבות התהליך פה - - 

<היו"ר משה גפני:>
טוב.

<מנכ"ל הכנסת אלברט סחרוביץ:>
- - שהם מונעים, הם מוטים פה.
<היו"ר משה גפני:>
טוב.

<מנכ"ל הכנסת אלברט סחרוביץ:>
ואני רוצה - - -

<היו"ר משה גפני:>
הודיה, בבקשה.

<מיקי לוי (יש עתיד):>
קודם כול, זה שהיא נמצאת שם ועושה, זה נחמד ויפה, אבל צריך מישהו בעל סמכות כדי שיקבל גם אחריות. אז בעניין הזה, עם כל הכבוד – אני לא מכיר, יכול להיות שהיא נהדרת.
<היו"ר משה גפני:>
כן, כן, גם אני לא.

<מנכ"ל הכנסת אלברט סחרוביץ:>
אם היא תעמוד בתנאי הסף, היא תוכל להתמודד.
<מיקי לוי (יש עתיד):>
יכול להיות שהיא נהדרת, אני לא יודע.

<היו"ר משה גפני:>
בסדר גמור.

<מיקי לוי (יש עתיד):>
אבל צריך למנות.

<היו"ר משה גפני:>
היא יכולה להתמודד?

<נאוה בוקר (הליכוד):>
שתתמודד.

<מנכ"ל הכנסת אלברט סחרוביץ:>
לא יודע. אני לא מכיר את תנאי הסף, לא אני קובע את תנאי הסף.
<היו"ר משה גפני:>
לא, אבל אם היא עומדת בתנאי הסף.

<מנכ"ל הכנסת אלברט סחרוביץ:>
ודאי. ודאי. ודאי.

<היו"ר משה גפני:>
אוקיי, הודיה.

<נאוה בוקר (הליכוד):>
מה הבעיה שהיא תתמודד?
<היו"ר משה גפני:>
לא, לא, בסדר גמור. שאלתי. הודיה.

<הודיה קין:>
אוקיי. באמת הוועדה שלחה אותנו לעשות שיעורי בית ולהגיע להסכמות, ואכן, כמו שהמנכ"ל ציין, ישבנו שעות ארוכות עם המנכ"ל. חשוב לי רק לתת כמה דגשים: ניסינו לייצר איזושהי פשרה, ששני הצדדים יוכלו לחיות איתה, ומטיבן של פשרות שני הצדדים צריכים לוותר.
וחשוב לי לציין, שלא היה מדובר במשא ומתן על מספרים, אלא באמת במשא ומתן על גישה עקרונית, שזה כמובן הרבה יותר קשה. וכמו שהמנכ"ל אמר שהוא לא זנח את הגישה שלו, כמובן גם אני רוצה לציין שוועד העובדים – הגישה העקרונית שלנו, שצריך באמת ככל שניתן להמשיך בדרך המלך, שאותה ציין המבקר, של מכרז פנימי ופומבי. 

אבל באמת במטרה להגיע להסכמה ולצאת לדרך משותפת, שנוכל לעבוד עם המנכ"ל ולעשות יוזמות טובות בשביל העובדים, אז הגענו להסכמה שהגענו אליה, כשמבחינתנו, כמו שהמנכ"ל ציין, מנקודת מבט הוועד יש כאן שני איזונים מאוד משמעותיים: אחד, באמת שזה תקף לכנסת ה-20 וה-21. אני יודעת שזמני הופך להיות הרבה פעמים קבוע, אבל אני מדגישה פה במקרה הזה, מבחינתנו זה לא יהווה תקדים לבאות. והנקודה השנייה היא: כמובן שזה ייבחן, ונראה באמת אם עובדי הכנסת מקבלים הזדמנות שווה, ושני הצדדים יבחנו את הכלי הזה כשהוא ייושם.
והנקודה המשמעותית הנוספת, שדיברתי בדיון הקודם על חשש מזליגה לשכבת ההנהלה שמתחת לסמנ"כלים בכנסת, ובכלל לתפקידים נוספים בכנסת, ואת זה יצרנו באמת בנייר. נתנו לזה מענה בכך שבעצם, כמו שהמנכ"ל ציין, יש מעין איזושהי זכות וטו לוועד, שהנושא הזה לא יובא לדיון ללא הסכמת ועד העובדים, לגבי משרות שהן לא בהנהלה הבכירה.
עוד חשוב לי לציין, שבתקופה הקרובה נשב עם המנכ"ל, באמת כדי לחשוב, בעקבות הסיפור הזה, איך לשמר את המוטיבציה של העובדים, שללא ספק נפגעת מבחינתנו, במקרים כאלה היא עשויה להיפגע. איך לשמר את המוטיבציה מצד אחד, ומצד שני ליצור כל מיני כלים, שיאפשרו לעובדים לצמוח, להתפתח, ולשאוף הכי גבוה שיש, כולל משרות הניהול הכי בכירות בכנסת. וזהו.
ואני גם רוצה לסיים ולהגיד: תודה רבה לך, יושב-ראש הוועדה, ולחברי הוועדה, בשם כל העובדים, שהאכפתיות והחשיבות שייחסתם לנושא הזה, והאמון שנתתם לעובדים, זה באמת חימם את הלב. ההתעניינות במסדרונות, העוזרים שלכם, אתם. אז באמת תודה רבה.
<היו"ר משה גפני:>
תודה. אחמד טיבי. מה אתם מצביעים? אני רוצה לדעת אם לעשות איזה קואליציה.
<מיקי לוי (יש עתיד):>
אנחנו רוצים עוד הפעם לפנות, גם מיקי רוזנטל וגם אני, שדיברנו לפני כן. ואני לא לוקח לו את זכות הדיבור, חלילה, אני רק מקדים אותו.
<היו"ר משה גפני:>
לא, בסדר.

<מיקי לוי (יש עתיד):>
שוחחנו גם לפני כן. וההסדר שהמנכ"ל הגיע עם העובדים – אני מברך על כך.

<היו"ר משה גפני:>
נכון.

<מיקי לוי (יש עתיד):>
ובאמת, זוהי פתיחות וכו'.
אני פונה אליך עוד הפעם, אדוני המנכ"ל: תאפשר, בכדי שיהיה מין שלום בית כזה, תאפשר מישהו מהצד השני, שלמרות מה שנעשה, ולא הודיעו לכם, וזה באמת לא בסדר וכו' וכו', תאפשר - - -

<מנכ"ל הכנסת אלברט סחרוביץ:>
בשום פנים ואופן.

<מיקי לוי (יש עתיד):>
אני פונה אליך.
<מנכ"ל הכנסת אלברט סחרוביץ:>
לא בגלל הדרך.

<מיקי לוי (יש עתיד):>
תאפשר למישהו מהנציגים, שמונו על-ידי רובי ריבלין, שיישב בוועדת האיתור, אלא אם כן יגיד היועץ המשפטי שזה לא זה.
<מנכ"ל הכנסת אלברט סחרוביץ:>
זה לא קשור למי מינה אותם.
<היועץ המשפטי לכנסת איל ינון:>
זה לא קשור לרובי ריבלין.

<מיקי לוי (יש עתיד):>
לא. זה לא קשור למי מינה אותם. הם מונו זה מכבר, זו הכוונה.

<היועץ המשפטי לכנסת איל ינון:>
הם מונו על-ידי יושב-הראש הכנסת הנוכחי.
<מנכ"ל הכנסת אלברט סחרוביץ:>
הם מונו על-ידי יושב-ראש הכנסת הנוכחי ולא על-ידי רובי ריבלין.

<מיקי לוי (יש עתיד):>
אה, לא ידעתי.

<מנכ"ל הכנסת אלברט סחרוביץ:>
מיקי, אני מבקש עוד פעם, הסיבה לא בגלל התהליך, שכמו שציינת היטב, התהליך לא היה תקין, לא היה יפה, ולא אשתמש בשאר מילות תיאור. התרשמתי, וזה האחריות שלי בסופו של דבר, התרשמתי – שאלתם, אז תקשיבו לי - -
<היו"ר משה גפני:>
רגע, רבותי, שנייה.

<מיקי לוי (יש עתיד):>
זה חשוב מה שהוא אומר.

<מנכ"ל הכנסת אלברט סחרוביץ:>
- - מונעים משיקולים לא ענייניים. לא ענייניים. הם מדברים במפורש, ואם תקרא את המכתב שלהם למבקר המדינה, לגבי הגברת שנמצאת שם במשרה הזאת. עם כל הכבוד, עם כל הכבוד, זה לא אחריות חברי המועצה, הסברתי להם את זה גם בישיבה. האחריות היחידה והסמכות היחידה שנתונה פה היא ליושב-ראש הכנסת, ולי מטעמו, שהוא הוציא לי, כאמור, את הסמכות בנושא כוח אדם. ואם שקלתי זאת, ובהחלט שקלתי, אחרי ההתרשמות שלי, שלא מדובר פה – הם מוטים מראש. 
אני רוצה ועדה הכי נקייה – והסברתי את זה לכם בפגישות אתכם, ותיכף כשנגיע למבנה תבינו למה – הכי נקייה והכי לא מוטה והכי אובייקטיבית.
<אחמד טיבי (הרשימה המשותפת):>
אדוני, נזרק השם אחמד טיבי לפני - - -
<מיקי לוי (יש עתיד):>
לחלל האוויר, לא סתם.
<היו"ר משה גפני:>
חבר הכנסת אחמד טיבי, בבקשה.

<אחמד טיבי (הרשימה המשותפת):>
אני רוצה לשאול, אדוני, את המנכ"ל: מה שיעור העובדים הערבים בכנסת?
<מנכ"ל הכנסת אלברט סחרוביץ:>
שאלה טובה.

<אחמד טיבי (הרשימה המשותפת):>
אין תשובה?

<מנכ"ל הכנסת אלברט סחרוביץ:>
אני לא אוהב לשלוף נתונים, לא באתי מוכן לשאלה כזאת.
<אחמד טיבי (הרשימה המשותפת):>
מישהו באולם יודע?
<מנכ"ל הכנסת אלברט סחרוביץ:>
אני בטוח שאדוני יודע. אם הוא שואל, הוא יודע.

<אחמד טיבי (הרשימה המשותפת):>
מדובר באחד משיעורי העסקת עובדים ערבים הנמוכים ביותר במדינת ישראל.
<קריאה:>
באמת?

<אחמד טיבי (הרשימה המשותפת):>
הנמוכים ביותר במדינת ישראל. זה מביך. פרלמנט שאמור לייצג את כל המגזרים, ואני מרגיש נבוך כי אני עובד באותו מקום. אם לא הייתי נבחר לא הייתי פה, בגלל שיעור העובדים הערבים. אני נמצא פה, כי הציבור שלי בחר בי. לפחות הנהלת הכנסת – לא רק הנוכחית, אני לא מדבר לגבי המנכ"ל הנוכחי – כל הנהלות הכנסת – לא רוצה להגיד שמרו על האחוז הזה – לא השתדלו לשלב עובדים ערבים בכנסת. ויש עובדים ערבים, שיכולים בהחלט להיות עובדים מצוינים. עובדה, יש כאלה שעובדים כאן וזוכים להערכה.
ולכן נפגשתי עם המנכ"ל. טוב שהם הגיעו להבנה והסכמה. אבל אני נשאר עם העמדה שלי, שכנסת לא יכולה – לא יכולה – להישאר עם שיעור נמוך כזה של עובדים ערבים, שהוא קטן יותר אפילו מחברת החשמל, שהייתה ידועה בגזענותה ואפלייתה כלפי העסקת עובדים ערבים.
ויכול להיות שצריך לקיים דיון ספציפי על השיעור הנמוך והמביך של עובדים ערבים בפרלמנט הישראלי, בכנסת ישראל. אני מסתובב עם הרגשה לא טובה בנושא הזה, ואני חושב שכל מי שיושב באולם הזה צריך להרגיש לא טוב בגלל השיעור הנמוך הזה. לא אוסיף יותר.
<היו"ר משה גפני:>
זה לא קשור אבל לנושא של ועדות האיתור, בגלל שבוועדות האיתור - - -
<מנכ"ל הכנסת אלברט סחרוביץ:>
יש לזה קשר עקיף, ציינתי את זה פעם קודמת, חבר הכנסת טיבי לא היה נוכח בדיון הקודם.
<היו"ר משה גפני:>
שמה?

<מנכ"ל הכנסת אלברט סחרוביץ:>
חברו לסיעה העלה את זה, גם על הנושא של שיעור ההעסקה של – אז בלי לדעת את הנתונים - - - 
<אחמד טיבי (הרשימה המשותפת):>
אדוני, עמדתי בראש ועדה לקליטת ערבים בשירות הציבורי כאן בכנסת מספר שנים.
<היו"ר משה גפני:>
נכון.

<אחמד טיבי (הרשימה המשותפת):>
וגם אמרנו, שהנושא של מכרזים פנימיים, ועל זה ישמח המנכ"ל, פוגע בערבים.
<מנכ"ל הכנסת אלברט סחרוביץ:>
הוא מנציח מצב קיים.
<אחמד טיבי (הרשימה המשותפת):>
הוא מנציח את הקיים, כי בלאו הכי אין ערבים, יש מכרזים פנימיים, והמצב נשאר אותו דבר.
אגב, יש הוראה של משה דיין, נציב שירות המדינה, שאומר שעל כל שלושה תקנים, אחד חייב להיות ערבי. על כל שלושה תקנים. יש הוראה כזאת של הנציבות.
<היו"ר משה גפני:>
משה דיין אמר את זה?

<מנכ"ל הכנסת אלברט סחרוביץ:>
חוזר.

<אחמד טיבי (הרשימה המשותפת):>
לא, הוא יישם את זה. חוזר - - -

<היו"ר משה גפני:>
הוא פרסם בחוזר.
<אחמד טיבי (הרשימה המשותפת):>
כן. פה זה לא מתבצע.

<היו"ר משה גפני:>
ומה הוא עשה כשזה לא התקיים, החוזר?
<מיקי לוי (יש עתיד):>
אבל זה פחות מהשיעור שלכם באוכלוסייה.
<היו"ר משה גפני:>
משה דיין פרסם חוזר?

<אחמד טיבי (הרשימה המשותפת):>
בוודאי שזה פחות. אנחנו 20% מהאוכלוסייה.
<היו"ר משה גפני:>
אחמד.

<אחמד טיבי (הרשימה המשותפת):>
גפני, הנושא הזה מאוד חשוב לך, אתה כמעט מפרק קואליציה על חוק שלך לגבי ייצוג של חרדים.
<היו"ר משה גפני:>
כן, אבל ייצוג של ערבים – הצבעתי בעד לפני 15 שנה.
<אחמד טיבי (הרשימה המשותפת):>
ואמרת שאתה מקווה שתהיה אחמד טיבי. אז אני מקווה להיות אדם שווה. ואז אתה תהיה דומה לאדם שווה. אם אהיה שווה. זה לטובתך.
<היו"ר משה גפני:>
כן. אני הרי לא מתווכח אתך. רק שאלתי על משה דיין: אחרי שהוא פרסם את החוזר, מה הוא עשה כדי לאכוף את זה?
<אחמד טיבי (הרשימה המשותפת):>
עשה קצת. מעט.
<היו"ר משה גפני:>
כל הכבוד. מישהו אומר שמשה דיין עשה משהו. אכרם, רצית? 

<אכרם חסון (כולנו):>
כן, רציתי להתייחס.

<היו"ר משה גפני:>
אני לא פותח דיון.

<אכרם חסון (כולנו):>
לא, אני רק רוצה להתייחס.

<היו"ר משה גפני:>
בסדר, אז אאפשר לך, אבל בקצרה. כן.

<אכרם חסון (כולנו):>
בוקר טוב, אדוני היושב-ראש. חברי חברי הכנסת, מצב הדרוזים בכנסת הוא לא מזהיר. מבדיקה שערכתי כאשר נכנסתי לפני כמה חודשים לכנסת מצאתי שישנם 450 עובדי מנהלה, גפני, בכנסת, יש רק עובדת דרוזית אחת. אנחנו מברכים שזו אישה, אבל על-פי המפתח מגיע לנו 9 עובדים בכנסת.

<היו"ר משה גפני:>
טוב.

<אכרם חסון (כולנו):>
אז אם הכנסת מעסיקה את הדרוזים באפליה, אני לא יכול לתקן את המצב בשאר משרדי הממשלה, כשמתוך 42 משרדי ממשלה, ב-37 אין אפילו דרוזי אחד.
מצד שני, גפני, חשוב גם שהמנכ"ל ישמע, ישנם כאן כמה עובדים דרוזים באבטחה, לא קשורים ל-450 עובדי המנהלה. מאז שנכנסו, הם לא מקודמים. אנשים אחרים שהיו פקודים שלהם, התקדמו והתפתחו, ונשארים כל הזמן החבר'ה שלנו מאחור ופוגעים בהם.
<היו"ר משה גפני:>
טוב.

<אכרם חסון (כולנו):>
אז זו הזדמנות, והבטחת, וגם המנכ"ל לידך, לתקן את העוול.
מצד שני, אני שואל שאלה את כבוד המנכ"ל: למה אתם מקבלים את העובדים האלה לארבע שנים, כאשר בשאר משרדי הממשלה מקבלים את העובדים לשנתיים בלבד?
<מנכ"ל הכנסת אלברט סחרוביץ:>
איזה עובדים?
<אכרם חסון (כולנו):>
העובדים שאתה רוצה לקבל עכשיו.

<היועץ המשפטי לכנסת איל ינון:>
זה לא נכון.

<היו"ר משה גפני:>
אכרם, אדבר עם המנכ"ל שוב.

<מנכ"ל הכנסת אלברט סחרוביץ:>
אני מציע שתשמעו את השיטה לפני - - -
<היו"ר משה גפני:>
טוב. לא, אין עכשיו.

<אכרם חסון (כולנו):>
ראיתי את זה.

<מנכ"ל הכנסת אלברט סחרוביץ:>
לא לשנתיים.

<אכרם חסון (כולנו):>
אני אומר: במשרדי הממשלה, מקובל לקבל אותם רק במשך שנתיים.
<היו"ר משה גפני:>
תודה רבה. מיקי רוזנטל, ואני אחרי זה עובר להצבעה.

<מיקי רוזנטל (המחנה הציוני):>
קודם כול, אני מברך על ההסכמה עם העובדים, זאת דרך המלך לעשות הדברים הללו. יש לנו בקשה אחת.
<היו"ר משה גפני:>
בבקשה. רבותי, לא להפריע.

<מיקי רוזנטל (המחנה הציוני):>
אנחנו רוצים להצביע, האופוזיציה רוצה להצביע בעד - - -

<היו"ר משה גפני:>
נו, מה קרה, מצאתם עוד עובד דרוזי? מה החגיגה הזאת?

<מיקי לוי (יש עתיד):>
כן. הייתה הפתעה רבתי. הפתעה רבתי.

<היו"ר משה גפני:>
רבותי, אין לי זמן. נו, באמת, מיקי.

<מיקי רוזנטל (המחנה הציוני):>
יש לנו בכל אופן בקשה. הבקשה הזאת לא מצדיקה את עמדת המועצה של המוזיאון, לא אומרת שכן או לא, לא מתערבת בעיתוי מינוי המנכ"ל, מי יהיה המנכ"ל וכו' וכו'. יש לנו בקשה אחת, שכולה היא שנציג של מועצת המוזיאון יישב בוועדת האיתור.
<היו"ר משה גפני:>
בסדר.

<מיקי רוזנטל (המחנה הציוני):>
הרי מדובר באנשים כמו אריה האן ואנשים כאלה, שאין חשש.

<מנכ"ל הכנסת אלברט סחרוביץ:>
יש חשש. בעקבות - - - שלהם, יש חשש. סליחה.
<היו"ר משה גפני:>
בסדר. מה יש לך, אתה?

<מנכ"ל הכנסת אלברט סחרוביץ:>
אין לי כלום. יושב-ראש הכנסת – הם באים אליו לפגישה שבוע הבא. אם יחליט לקבלם ויחליט לאשר - - -
<מיקי רוזנטל (המחנה הציוני):>
זה לא נוגע לדרישות, זה נוגע לאנשים שהם יושבים במועצת המוזיאון של הכנסת.
<מנכ"ל הכנסת אלברט סחרוביץ:>
אבל הם לא קשורים לנושא כוח אדם.
<היו"ר משה גפני:>
רק רגע, עם כל הכבוד. מיקי, גם ביקשתי את זה.

<אחמד טיבי (הרשימה המשותפת):>
אגב, אני מבקש לא לפרש את ההסתייגות שלי כאמירה שאמורה להפיל את ההצעה. לא צריך לגייס, חבר'ה. 

<היו"ר משה גפני:>
לא, בסדר. מיקי, אני רוצה להגיד לך – אני גם חושב ככה – אחרי הישיבה אדבר עם המנכ"ל. אני אומר לחברי הוועדה, גם אדבר עם היושב-ראש. היושב-ראש אמור להיפגש ב-13 בחודש עם המועצה, עם חברי המועצה. אני הולך לדבר אתו. אני חושב שזה הגיוני. אני מבין את הכעס של המנכ"ל, ושנעשה פה משהו – אין בעיה.
<מנכ"ל הכנסת אלברט סחרוביץ:>
זה לא רק עניין של כעס. זה באמת אמיתי.
<היו"ר משה גפני:>
בסדר. אני יכול לדבר אתך אחר כך?

<מנכ"ל הכנסת אלברט סחרוביץ:>
יכול, בוודאי.

<היו"ר משה גפני:>
בבקשה, מה צריך להקריא?
<שגית אפיק:>
הודעה בדבר תנאים למינוי למשרות בפטור מחובת מכרז פומבי.

מודיעים בזה כי בתוקף סמכותה לפי סעיף 41 לחוק שירות המדינה (מינויים), ובהתאם לסעיף 21 לחוק, ולהחלטת ועדת הכספים בדבר קביעת משרות בכנסת שלא תחול עליהן חובת מכרז, ובכפוף להחלטת ועדת הכספים בדבר תנאים למינוי משרות בפטור מחובת מכרז פומבי מיום 6 ביוני 2010, לפי העניין, קובעת ועדת הכספים של הכנסת את המנגנון לפעילות ועדה לאיתור מועמדים למשרות בכנסת, שנקבעו בהחלטה האמורה כמשרות הפטורות מחובת מכרז, וכן את הרכבן של הוועדות לאיתור מועמדים ביחס לכל משרה כאמור, כמפורט להלן:
ועדות האיתור יהיו ועדות בוחרות ולא ועדות ממליצות, והרכבן ייקבע באופן שבו רוב חברי הוועדה ימונו בידי גורמים קבועים וחיצוניים לכנסת, כמפורט להלן –
הרכבן של ועדות האיתור:
1. משרת דובר הכנסת ומנהל חטיבת תקשורת וקשרי ציבור:
(1)  המנהל הכללי של הכנסת;
(2)  אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3)  מנהל מטה ההסברה הלאומי;

(4)  פרופסור לתקשורת שייבחר על ידי ועד ראשי האוניברסיטאות;

(5)  עיתונאי בכיר שייבחר על ידי נשיא מועצת העיתונות.

2. מנהל החטיבה לקשרים בין-לאומיים:
(1)  מנכ"ל של הכנסת;
(2)  אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3)  סמנכ"ל במשרד החוץ שימונה על ידי המנכ"ל של משרד החוץ;

(4)  סגן נשיא לקשרי חוץ של אחת האוניברסיטאות שייבחר על ידי ועד ראשי האוניברסיטאות;

(5) בעל תפקיד בכיר במוסדות הלאומיים שייבחר על ידי המנהלים הכלליים של המוסדות הלאומיים.
<אחמד טיבי (הרשימה המשותפת):>
אפשר שבאחד הסעיפים יהיה: לרבות ערבי – למה אתה צוחק? עכשיו אתה רואה? מדינת ישראל קונה ספינות ממממן איראני, אתם חוששים להעסיק ערבים?
<איתן ברושי (המחנה הציוני):>
עוד מעט תעבור למודיעין. יעבירו אותך לחיל המודיעין.
<אחמד טיבי (הרשימה המשותפת):>
מה זה הדבר הזה?

<שגית אפיק:>
ג.   ראש אגף טכנולוגיה ומחשוב:
(1)  המנהל הכללי של הכנסת;
(2) אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ המשפטי לכנסת או קצין הכנסת;

(3)  ראש רשות התקשוב הממשלתי;

(4)  סגן החשב הכללי לענייני תקשוב;

(5)  מנהל מערכות מידע ראשי במשרד הביטחון.
ד.     מנהל מוזיאון הכנסת:
(1)  מנכ"ל הכנסת;
(2)  אחת משלוש המשרות המפורטות להלן, שימונה על ידי יושב ראש הכנסת: מזכיר הכנסת, היועץ   המשפטי לכנסת או קצין הכנסת;

(3)  גנז המדינה;

(4)  מנהל מוזיאון בעל מאפיינים דומים שייבחר על ידי יושב ראש מועצת המוזיאונים;

(5) פרופסור באחד מתחומי העניין הרלוונטיים למוזיאון הכנסת שייבחר על ידי ועד ראשי האוניברסיטאות.

<היו"ר משה גפני:>
אוקיי.

<שגית אפיק:>
רגע, עוד החלטה יש. זה קצר יותר.

הודעה בדבר קביעת משרות בכנסת שלא תחול עליהן חובת מכרז.

מודיעים בזה כי בתוקף סמכותה לפי סעיף 41 לחוק שירות המדינה (מינויים), ובהתאם לסעיף 21 לחוק, החליטה ועדת הכספים של הכנסת בישיבתה מיום 5 בדצמבר 2016 לקבוע פטור מחובת מכרז פומבי לפי סעיף 19 לחוק, למשרות כמפורט להלן, בתנאי שיקויים לגביהן הליך מיוחד של ועדה לאיתור מועמדים, שעקרונות פעולתה נקבעו על ידי ועדת הכספים של הכנסת בהודעה בדבר תנאים למינוי למשרות בפטור מחובת מכרז פומבי – מה שהקראתי עכשיו:

	(1)
	דובר הכנסת ומנהל חטיבת תקשורת וקשרי ציבור;

	(2)
	מנהל החטיבה לקשרים בינלאומיים;

	(3)
	ראש אגף טכנולוגיה ומחשוב;


מובהר בזה כי הפטור ממכרז למשרות האמורות יחול בתקופת כהונתה של הכנסת העשרים, וניתן יהיה בהחלטה של יושב ראש הכנסת, בהודעה מראש לוועדת הכספים ולוועד עובדי הכנסת, להאריכה לכנסת העשרים ואחת, ולאחר מכן יחזרו המשרות ויהיו כפופות לחובת המכרז.
תקופת כהונתו של נושא משרה שייבחר באמצעות ועדת איתור כאמור תהיה ארבע שנים, ורשאי המנהל הכללי של הכנסת להאריך את תקופת הכהונה לתקופת כהונה אחת נוספת של ארבע שנים.
ככל שהמנהל הכללי של הכנסת יבקש להחיל במהלך כהונתה של הכנסת העשרים או של הכנסת העשרים ואחת מנגנון של בחירה באמצעות ועדות איתור ביחס למשרות בכנסת שאינן חלק מהנהלת הכנסת, לא ייעשה כן אלא לאחר הידברות עם ועד עובדי הכנסת ולאחר הסכמתו.
<היו"ר משה גפני:>
ועד חזק.

<מיקי רוזנטל (המחנה הציוני):>
בגיבוי כמה - - -

<שגית אפיק:>
ככל שבמהלך כהונתה של הכנסת העשרים או של הכנסת העשרים ואחת יחולו שינויים בדבר אופן בחירתם של עובדי המדינה לתפקידים שונים, אימוץ שינויים אלה בכנסת ייעשה לאחר התייעצות עם ועד עובדי הכנסת.
<היו"ר משה גפני:>
מי בעד אישור הבקשה של מנכ"ל הכנסת? מי נגד? מי נמנע?

הצבעה

בעד אישור הבקשה – פה אחד
הבקשה להליך בחירת בעלי תפקידים בכירים בכנסת באמצעות ועדות איתור אושרה. 

<היו"ר משה גפני:>
הבקשה אושרה פה אחד. תודה רבה.

<הישיבה ננעלה בשעה 10:09.>

